Appel iværksat den 9. juni 2022 af Singapore Airlines Ltd og Singapore Airlines Cargo Pte Ltd til prøvelse af dom afsagt af Retten (Fjerde Udvidede Afdeling) den 30. marts 2022 i sag T-350/17, Singapore Airlines og Singapore Airlines Cargo mod Kommissionen

(Sag C-379/22 P)

(2022/C 303/31)

Processprog: engelsk

Parter

Appellanter: Singapore Airlines Ltd og Singapore Airlines Cargo Pte Ltd (ved avocats J.-P. Poitras og J. Wileur, og abogado J. Ruiz Calzado)

Den anden part i appelsagen: Europa-Kommissionen

Appellanterne har nedlagt følgende påstande

— Den appellerede dom ophæves helt eller delvist.

— Kommissionens afgørelse C(2017) 1742 final af 17. marts 2017 om en procedure i henhold til artikel 101 TEUF, artikel 53 i EØS-aftalen og artikel 8 i aftalen mellem Det Europæiske Fællesskab og Det Schweiziske Forbund om luftfart (sag AT.39258 — Luftfragt) (herefter »afgørelsen«) annulleres i sin helhed, for så vidt som den vedrører appellanterne, subsidiært annulleres afgørelsen delvist, for så vidt som: — Afgørelsens artikel 1, stk. 2, litra q) eller r) og artikel 1, stk. 3, litra q) eller r), er støttet på Kommissionens kompetence til at anvende artikel 101 TEUF og EØS-aftalens artikel 53 EEA på indgående luftfragttjenester i EU/EØS, og følgelig nedsættes den bøde, som appellanterne er blevet pålagt, til 64 600 000 EUR eller til et beløb, som Domstolen måtte finde passende. — Det ved afgørelsen blev fastslået, at den adfærd, som blev udvist inden for WOW-alliancen, indgår i den samlede og vedvarende overtrædelse, og derfor nedsættes den bøde, som appellanterne er blevet pålagt, med yderligere 15 % som følge af Rettens analyse af den begrænsede deltagelse eller af enhver anden grund, som Domstolen måtte finde passende. — Det ved afgørelsen blev fastslået, at adfærden vedrørende betaling af kommissioner af tillæggene indgår i den samlede og vedvarende overtrædelse, og derfor nedsættes den bøde, som appellanterne er blevet pålagt, med yderligere 15 % i overensstemmelse med tilgangen i såvel afgørelsen som i den appellerede dom med hensyn til den begrænsede deltagelse eller til et beløb, som Domstolen måtte finde passende.

— Afgørelsens artikel 1, stk. 1, litra r) eller s), og artikel 1, stk. 4, litra r) eller s), annulleres, og den bøde, som appellanterne er blevet pålagt, nedsættes med yderligere 15 % ved anvendelse af den samme metode, som Retten brugte til at nedsætte bøderne i sagerne Cathay Pacific Airways Ltd mod Europa-Kommissionen (T-343/17, EU:T:2022:184) og Japan Airlines Co. Ltd mod Europa-Kommissionen (T-340/17, EU:T:2022:181).

— Kommissionen tilpligtes at betale sagsomkostningerne for Domstolen og de resterende to tredjedele af sagsomkostningerne for Retten.

Anbringender og væsentligste argumenter

Til støtte for appellen har appellanterne fremsat fire anbringender.

Med det første anbringende gøres det gældende, at der blev begået flere retlige fejl ved Rettens vurdering af Kommissionens kompetence i henhold til artikel 101, stk. 1, TEUF.

Med det andet anbringende gøres det gældende, at der blev begået retlige fejl, og at begrundelsespligten blev tilsidesat ved vurderingen af adfærden inden for et konkurrencefremmende og lovligt, verdensomspændende joint venture.

Med det tredje anbringende gøres det gældende, at der blev begået flere retlige fejl ved vurderingen af, om de konkurrerende selskabers samordning af deres svar på verserende eller mulige tvister har et konkurrencebegrænsende »formål« som omhandlet i artikel 101, stk. 1, TEUF.

Med det fjerde anbringende gøres det gældende, at Retten begik en retlig fejl ved ikke af egen drift at fremsætte et anbringende om grundlæggende retsprincipper vedrørende Kommissionens manglende kompetence til at pålægge sanktioner.